次韵僧潛見贈
作者：蘇軾
朝代：宋

paragraphs: 道人胸中水鏡清，萬象起滅無逃形。
獨依古寺種秋菊，要伴騷人餐落英。
人間底處有南北，紛紛鴻雁何曾冥。
閉門坐穴一禪榻，頭上歲月空崢嶸。
今年偶出爲求法，欲與慧劍加礱硎。
雲衲新磨山水出，霜髭不剪兒童驚。
公侯欲識不可得，故知倚市無傾城。
秋風吹夢過淮水，想見橘柚垂空庭。
故人各在天一角，相望落落如晨星。
彭城老守何足顧，棗林桑野相邀迎。
千山不憚荒店遠，兩脚欲趁飛猱輕。
多生綺語磨不盡，尚有宛轉詩人情。
猿吟鶴唳本無意，不知下有行人行。
空階夜雨自清絕，誰使掩抑啼孤惸。
我欲仙山掇瑶草，傾筐坐歎何時盈。
簿書鞭扑晝填委，煮茗燒栗宜宵征。
乞取摩尼照濁水，共看落月金盆傾。